# Slovensko na 21. ročníku ITF Slovakiatour prezentovalo modernizáciu i tradície regiónov

[Obecné noviny 17/02/2015]

Autor: ig

Strana: 12,13,14

Zaradenie: Cestovný ruch

Slovensko na 21. ročníku ITF Slovakiatour prezentovalo modernizáciu i tradície regiónov

Text:

Po vlaňajšom jubilejnom ročníku si ITF Slovakiatour stále drží status najväčšieho veľtrhu cestovného ruchu na Slovensku. Oproti minulému roku síce návštevnosť o niečo poklesla, no dá sa vysvetliť aj nepriaznivým počasím, ktoré v hlavnom meste paralyzovalo dopravu. Ani výdatná snehová nádielka však nezabránila vystavovateľom prezentovať najnovšie produkty z oblasti cestovania.

Od 29. januára do 1. februára 2015 sa v bratislavskej Inchebe na ploche 17 000 m2 prezentovalo 362 vystavovateľov ponúkajúcich komplexný cestovateľský servis. So širokou paletou služieb v oblasti cestovania sa predstavili aj naše samosprávne kraje. Tento rok brány Incheby prekročilo 62 393 návštevníkov, čím sa potvrdilo, že ITF Slovakiatour je najúspešnejšie veľtržné podujatie na Slovensku. Podujatie sa konalo pod záštitou Ministerstva dopravy, výstavby a regionálneho rozvoja SR a s odbornou spoluprácou Zväzu cestovného ruchu SR. Partnerským regiónom bol už po druhýkrát Moravskosliezsky kraj, ktorý sa na veľtrhu predstavil v originálnej hokejovej expozícii, k čomu ho inšpirovali nadchádzajúce hokejové majstrovstvá sveta v Českej republike.

Otváraciu pásku prestrihli významní štátni predstavitelia

Prvý deň výstavy sa na slávnostnom otvorení 21. ročníka ITF Slovakiatour zúčastnili najvyšší štátni predstavitelia SR - predseda Národnej rady SR Peter Pellegrini, minister pôdohospodárstva Ľubomír Jahnátek, štátny tajomník Ministerstva dopravy, výstavby a regionálneho rozvoja SR František Palko. Nechýbali ani zástupcovia samosprávy - predseda Združenia miest a obcí Slovenska a primátor Nitry Jozef Dvonč, predseda BSK Pavol Frešo, ani primátor Bratislavy Ivo Nesrovnal. Peter Pellegrini neskrýval potešenie, že ITF Slovakiatour patrí k najúspešnejším podujatiam svojho druhu v strednej Európe a je to, podľa neho, dobrá cesta k zviditeľneniu Slovenska ako turisticky atraktívnej krajiny. O Bratislave, ako jednom z najvýznamnejších turistických centier na Slovensku hovorili aj primátor Bratislavy Ivo Nesrovnal a predseda BSK Pavol Frešo. Zhodli sa v tom, že treba dbať o to, aby hlavné mesto bolo pre turistov čoraz príťažlivejšie. Ako konštatoval Ivo Nesrovnal, latka je nastavená vysoko, aj vďaka vyspelému susednému Rakúsku, s ktorým nás zvyknú porovnávať aj v oblasti cestovného ruchu. ,,Musíme sa starať o Bratislavu, o jej citlivý urbanizmus, odstrániť vizuálny smog, aby bola vizuálne príťažlivá," uviedol bratislavský primátor. To, že Bratislava kráča v rozvoji cestovného ruchu správnym smerom, potvrdil aj predseda BSK Pavol Frešo: ,,Počet prenocovaní sa nám minulý rok podarilo zvýšiť o päť percent. Je to niečo vyše dvoch nocí. Sme na to veľmi hrdí, lebo ľudí ťaháme od jedno-, či dvojdňovej turistiky k tej dlhšej." Zdôraznil, že turizmus v hlavnom meste otvára možnosti aj pre ďalšie regióny. ,,Je to naša vzájomná výpomoc, ktorú aj na tejto výstave prežívame, o ktorej diskutujeme, a ktorú má, samozrejme, napomôcť. Vzájomne si chceme pomáhať v tom, aby turisti zostávali na celom Slovensku." Súčasťou otváracieho ceremoniálu bolo odovzdávanie ocenenia ,,Osobnosť cestovného ruchu" za rok 2014, ktorú si prevzal starosta obce Podhájska a konateľ Termálneho kúpaliska v Podhájskej Vladimír Bakoš.

Hlavné mesto v pohľadoch do minulosti

Bratislavská Oblastná organizácia cestovného ruchu Bratislava Tourist Board a Krajská organizácia cestovného ruchu Bratislava Region Tourism sa aj tento rok spojili v snahe propagovať hlavné mesto a jeho priľahlé okolie. Týmto spojením vznikla jedna z najatraktívnejších expozícií ITF Slovakiatour, ktorá slovenskú metropolu predstavuje prostredníctvom pohľadu do jej minulosti. ,,Chceme ukázať klasickú Bratislavu, jéj minulosť, v kontraste s modernizačným úsilím v ostatných častiach regiónu. Charakter expozície je spojený s podujatím Bratislava goes classical, ktorého hlavným organizátorom je Bratislava Tourist Board. Predstavuje ho séria koncertov vážnej hudby v Bratislave, ale najmä v zahraničí, " uviedol Maroš Plitko, PR manažér Bratislavskej organizácie cestovného ruchu. Bratislava goes classical, region goes modern bolo mottom expozície predstavujúcej hlavné mesto v koncepte minulých storočí, keď Bratislava získala meštiansky lesk a typický kaviarenský nádych. Expozícia mala charakter prenesenej bratislavskej kaviarne venovanej Franzovi Xaverovi Messerschmidtovi, sochárovi, ktorý svoje najvýznamnejšie dielo, sériu búst Charakterové hlavy, dokončil práve tu. Kaviarenský priestor v Inchebe nebol však len ,,maketou" kaviarne a spomienkou na niekdajšie bratislavské korzo, hostia mali možnosť vychutnať si v sprievode živej hudby kvalitnú kávu a napríklad aj chutný zákusok. Historickú slávu Bratislavy pripomínala aj Mária Terézia s Františkom I. Lotrinským v replike korunovačných šiat a koruny. Súčasťou expozície hlavného mesta bola propagácia Korunovačných slávností. Tieto každoročne pripomínajú korunovácie osemnástich kráľov, ktoré sa v minulých storočiach konali v Bratislave. Každý, kto sa pri ,,kráľovnej" pristavil, mohol si odniesť jedinečnú fotografiu spolu s papierovou korunou a propagačným materiálom k slávnostiam.

Vône a chuti bratislavského regiónu

V expozícii dostali priestor aj ďalšie časti Bratislavského kraja, medzi nimi Malokarpatský región, Podunajsko a dolné Záhorie, ktorým postupne patril jeden zo štyroch veľtržných dní. Všetky sa prezentovali typickými regionálnymi gastronomickými špecialitami a degustáciou vín. Vo štvrtok sa ako prvý predstavil Malokarpatský región s ochutnávkou typických lokší a praclíkov v sprievode hudobných skupín Paper Moon a Pressburger Klezmer Band. Ďalší deň prišlo na rad Podunajsko s čatajskými praclíkmi a jablkovými taštičkami, v sobotu sa predstavila Bratislava v nadväznosti na vinárske tradície a na programe bol aj rýchlokurz podávania vína či ukážka sekania sektu. Prezentácie ukončilo v nedeľu dolné Záhorie ochutnávkou záhoráckej medoviny z včelej farmy v Plaveckom Štvrtku, pričom atmosféru dotváralo hudobné vystúpenie harfistu Michala Matejíčka. Druhá polovica motta region goes modern sa sústredila na akvaparky, múzeum moderného umenia Danubiana, areál vodných športov v Čunove a ďalšie atrakcie, ktoré región ponúka. Senecký stánok ponukou wellness potvrdil, ako veľmi si zakladá hlavne na letnej turistike pri vode. ,,Prímorská atmosféra Seneckých jazier, ktorú dotvára pirátska loď pripomínajúca Kolumbovu Santa Mariu je veľkým lákadlom. Ponúkame priestor pre rodiny (južná časť), ale aj pre mladých, ktorí sa chcú zabaviť (severná časť jazier)," dodala Erika Klenovičová, PR manažérka Oblastnej organizácie cestovného ruchu v Senci. Táto expozícia nebola na očiach verejnosti prvý raz, bola už na rakúskom ekvivalente ITF Slovakiatour - Ferien Messe, ktorý Sa konal 15. - 18. januára 2015 vo Viedni.

Prešovský kraj hostil horné Pyreneje

Oblastná organizácia cestovného ruchu Severovýchod Slovenska sa aj tento rok postarala o expozíciu Prešovskému samosprávnemu kraju a ďalším regiónom. Medzi nimi boli Región Vysoké Tatry, Vysoké Tatry - Podhorie, Severný Spiš - Pieniny, Tatry - Spiš - Pieniny, horný Zemplín, horný Šariš i Šariš - Bardejov. Mestá a kraje združené v expozícii Prešovského kraja sa podobne ako vlani snažili predstaviť návštevníkom najmä prostredníctvom športu. Dominantnou časťou ponúkaných produktov bolo lyžovanie, bežkovanie, horská turistika, ale najmä cykloturistika. Prešovský kraj bude v lete 2015 ponúkať Cyklopátrania - cykloturistické výlety vo dvojiciach, ktorých súčasťou je hľadanie niekoľkých kontrolných bodov. Novinkou bola hra Zachráňme legendy, ktorá má ,,previesť desiatimi zaujímavými lokalitami plnými záhad a legiend". Predstavili tiež aplikáciu do mobilného telefónu Poďme von, cez ktorú sa dá vytvoriť vlastná trasa na výlet. Aplikácia obsahuje zaujímavé miesta, označené cyklotrasy či turistické trasy. V stánku Organizácie cestovného ruchu Severovýchod Slovenska mala tento rok miesto aj expozícia horných Pyrenejí. Spolupráca medzi Prešovským samosprávnym krajom a departmentom horné Pyreneje trvá už viac ako 10 rokov. Zahŕňa sociálne, kultúrne a vzdelávacie aktivity a je zameraná najmä na rozvoj turizmu. Najvýznamnejším kultúrnym podujatím, ktoré sa spoločne podarilo zorganizovať, bola výstava obrazov Andyho Warhola v októbri 2010 vo francúzskom Escaladieu. Na prednáške o ďalších možnostiach spolupráce zo strany francúzskej delegácie sme sa dozvedeli aj o plánoch na prehĺbenie vzťahov medzi mestom Lurdy a Levoča, ktoré spája charakter pútnických miest, ktoré každoročne priťahujú množstvo veriacich. V súčasnosti sa snažia zabezpečiť letecké spojenie medzi letiskom Poprad a francúzskym letiskom v Tarbes. Súčasťou programu Krajskej organizácie Severovýchod Slovenska bolo odovzdávanie ocenení pre víťazov súťaže Najlepší v cestovnom ruchu, v ktorej mala verejnosť možnosť vybrať najúspešnejšie osobnosti a produkty v cestovnom ruchu v Prešovskom kraji za minulý rok. Ocenenia v kategóriách Naj produkt a Naj osobnosť odovzdali predseda PSK Peter Chudík a predseda KOCR Severovýchod Slovenska Michal Sýkora. Cenu si prišiel prebrať aj známy chatár Peter Petras z Reinerovej chaty za celoživotný prínos do cestovného ruchu. Špeciálne ocenenia pre osobnosti cestovného ruchu vytvoril prešovský umelecký kováč Michal Kačmár. Na internete bolo možné hlasovať od 15. decembra 2014 do 15. januára 2015 prostredníctvom ankety. Stánok Prešovského kraja patril k najnavštevovanejším s najrušnejšou atmosférou. Nechýbalo tu tradičné pohostenie v podobe mäsových výrobkov, ktoré ponúkla Mäsovýroba Pečovská a živá hudba priťahujúca pozornosť okoloidúcich.

Kopaničiarsky región opäť stavil na tradície

Chalúpka so slamenou strechou, remeselným nástrojmi a dobovým zariadením preniesla návštevníkov na kopaničiarsky vidiek zo začiatku 20. storočia. Charakteristická usadlosť ponúkala vo svojom interiéri tradičné potravinárske produkty, ako pagáče, mäsové výrobky a jablčný mušt. Aj tento rok kopaničiarsky región v spojení so Združením Myjava predstavil originálnu expozíciu. Ukážka ľudových remesiel - košikárstva či výroby bábik zo šúpolia boli zaujímavou prezentáciou tradícií. Región sa predstavil aj prostredníctvom každoročne organizovanej akcie Nevšedné podoby prútia, ktoré sa koná v obci Rudník. Ide o celoslovenské stretnutie košikárov, spojené s výstavou výrobkov a kuriozít z prútia. Toto podujatie vyústilo do založenia Cechu košikárov, čím udržuje tradíciu remesla stále živú. Hlavný motív však nestál len na tradíciách, ale aj na bohatej histórii a známych osobnostiach pochádzajúcich z myjavských kopaníc. M.R. Štefánik je jednou z najpopulárnejších, preto región láka turistov na dvojdňové výlety po jeho stopách. Baíík služieb zahŕňa napríklad prehliadku Mohyly M. R. Štefánika na Bradle i návštevu jeho rodného domu v Košariskách. Zaujala aj novootvorená Pamätná izba zakladateľa modernej architektúry Dušana Samuela Jurkoviča v Brezovej pod Bradlom, ponúkajúca okrem virtuálnej prehliadky diel architekta aj prehliadku jeho osobných vecí. Ukážkami pestovania a spracovania ovocia región lákal návštevníkov aj na agroturizmus. Ponúkaný balík služieb, zahŕňa prehliadku sadu, sušiarne ovocia či pálenice spolu s odborným výkladom, vrátane návštevy Gazdovského dvora v Turej Lúke.

Jánošíkov kraj vábil na folklór

Nádych tradícií mala aj expozícia Miestnej akčnej skupiny Terchovská dolina, ktorá tento rok svoju expozíciu oddelila od Žilinského kraja. Jánošíkov kraj vábil najmä na charakteristický folklór, pestrú paletu tradičných krojov a vari najzaujímavejšie ukážky ľudových remesiel na výstave. V stánku bolo možné pozorovať pri práci umelcov z Ústredia ľudovej umeleckej výroby -zvonkára Stanislava Otrubu či majsterku v tkaní Otíliu Kadašiovú. Veľká časť expozície patrila Prvej pltníckej a raftingovej spol. s.r.o. Plte na Váhu, ktorá ponúkala, pre Slovensko charakteristickú, plavbu na plti strečnianskou úžinou, sľubovala zážitok na trase, ktorá vedie popod hrady Strečno, Starhrad a tiež popri skale Margita a Besná.

Priťahuje najmä aktívny oddych v prírode

Každý by azda súhlasil, že Slovensko je krajina s bohatou históriou či zaujímavou kultúrou, ale najviac sa môže pýšiť krásou prírody. Keďže tu máme kraj nížinatý i hornatý je tu aj pomerne bohatá ponuka produktov cestovného ruchu obsahujúca veľa atrakcií a zaujímavostí hodiacich sa do oboch typov prostredia. V horskom prostredí dovolenkové vyžitie predstavuje v zimných mesiacoch najmä zjazdové lyžovanie, bežecké lyžovanie alebo snoubording. Širokú ponuku športových aktivít predstavil na ITF Slovakiatour 2015 Krajská organizácia Žilinský turistický kraj, ktorá mala spoločnú expozíciu s ďalšími oblastnými organizáciami - Rajecká dolina, Kysuce, Orava, Liptov a Turiec. Tento rok sa zo zimných športov najviac upierala pozornosť na bežecké lyžovanie. OOCR Liptov koncom roka 2014 vydala mapu 18 bežeckých tratí, ktoré majú spolu 70 km. Bežeckými traťami sa pochválil aj Turiec, ponúkajúci pre lyžiarov vyše 20 km tratí. ŽSK propagoval svoju Beskydsko - Javornícku lyžiarsku bežeckú magistrálu, ktorú otvorili v roku 2012 a zatiaľ má 54 km. Do jej okolia je vsadených niekoľko odpočívadiel, informačné tabule a trať je strojovo upravovaná. Každoročne vo februári sa organizuje Prechod Beskydsko - Javorníckou magistrálou, ktorý je prístupný pre každého, kto má záujem o tento šport. V letnej turistike každým rokom narastá záujem o cykloturistiku a kraje dbajú na rozvoj v tomto smere. Mnoho z nich buduje nové cyklotrasy alebo sa snaží intenzívne propagovať tie existujúce. Všetci vystavovatelia ponúkali cykloturistické služby a produkty, ale aj v tejto sfére najviac vynikal Žilinský samosprávny kraj, ktorý má najhustejšiu sieť cyklotrás na Slovensku. V Terchovej sa nachádza cyklistický bod, z ktorého vychádza najviac cyklotrás na Slovensku. Sú tu možnosti na rekreačnú aj náročnejšiu cyklistiku.

Košický región ponúkal Kartu do raja

Aktívnu dovolenku ponúkala aj Krajská organizácia cestovného ruchu Košický kraj, ktorá vo svojom stánku vytvorila miesto pre niekoľko oblastných organizácií cestovného ruchu. Nechýbali medzi nimi Slovenský raj, Slovenský kras, Rožňava, dolný Zemplín a Košice. V ponuke produktov, samozrejme, nechýbala propagácia cykloturistiky, turistiky či zlaňovania vápencových masívov v Slovenskom krase a na Gemeri, najnovším hitom sa však stal Thermal park na Zemplínskej šírave. Ide o prvý akvapark v Košickom kraji, ktorý otvorili v júni 2014 a odvtedy sa teší veľkej návštevnosti. Veľkej pozornosti sa tešila aj expozícia Slovenského raja, ktorý taktiež ponúkal svoj nový produkt Kartu do raja. Okrem tradičného lezenia po strmých rebríkoch ponúka Slovenský raj ďalšiu novinku - prehliadku okolitej krajiny z konského sedla. Ponuka jedno aj dvojdňových výletov s možnosťou táborenia sa stala od minulého roku veľmi vyhľadávanou službou. Slovenský raj ukázal svoju krásu tiež premietaním filmov s názvom Prírodný skvost Slovenska. Atmosféru stánku KOCR dotvárala živá ľudová hudba a vôňa pečených jabĺk, návštevníci mohli ochutnať aj lokálne pivo Mustáž.

Maskotom Záhoria bol vodník

OOCR Záhorie sa tento rok zúčastnila ITF Slovakiatour pod záštitou Trnavského samosprávneho kraja. Leitmotívom prezentácie bol letný oddych v prírode. Veľký počet vodných plôch v tejto oblasti ponúka možnosti letného kúpania, kempovania a rybolovu. Lídrom miest bola jednoznačne Skalica, ktorá okrem kultúrnych pamiatok propagovala aj golfový rezort. Ponúkala tiež ukážku výroby tradičného Skalického trdelníka, ochutnávku vína a piva. Maskotom Záhoria bol vodník, ktorý ochotne pózoval pri fotografovaní a mal reprezentovať najznámejšiu vodnú plochu na Záhorí - Kunovskú priehradu. Každý deň sa prezentovalo iné mesto, prvá prišla na rad Skalica, po nej Senica a nakoniec Malacky a Holíč.

Veľké zastúpenie mali kúpele

Novinkou na výstave bolo množstvo kúpeľov, ktoré prišli prezentovať svoje služby. Nechýbali medzi nimi Bardejovské kúpele, Kúpele Dudince, Červený Kláštor - Smerdžonka, Kúpele Lúčky a mnoho iných. Bratislavský župan Pavol Frešo podotkol, že za minuloročný pokles návštevnosti môže ukrajinská kríza. Súhlasili s ním aj v stánku Bardejovských Kúpeľov, kde zaznamenali pokles návštevníkov z Ruska a Ukrajiny. Všetky kúpele na ITF Slovakiatour prezentovali bohatú škálu služieb, no s najzaujímavejšou expozíciou sa predstavili Rajecké Teplice. Potenciálnych návštevníkov lákal nielen dizajn stánku v grécko-rímskom štýle, ale aj výborné prezentačné zručnosti obchodnej manažérky kúpeľov Patrície Valicovej: ,,Chodia k nám turisti zo zahraničia, ale aj domáci. Každoročne nás navštevujú zamestnanci ruských železníc, boli už u nás aj Karel Gott či španielske futbalové hviezdy, no prvoradí sú pre nás stále Slováci." Kúpeľnú starostlivosť si mohli všetci vyskúšať naživo, priamo na výstave. V programe boli ukážky jednotlivých procedúr, prednášky o zdravom životnom štýle, aj cvičenie s fyzioterapeutom.

Pripravila a snímky: ig

-END-